Document ID: 32014D0845

A BIZOTTSÁG VÉGREHAJTÁSI HATÁROZATA
(2014. november 26.)
a Lett Köztársaság számára a HÉA-sajátforrás alapjának kiszámításához bizonyos közelítő becslések alkalmazásának engedélyezéséről szóló 2005/817/EK, Euratom határozat módosításáról
(az értesítés a C(2014) 8926. számú dokumentummal történt)
(Csak a lett nyelvű szöveg hiteles)
(2014/845/EU, Euratom)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 6. cikke (3) bekezdésének második francia bekezdésére,
a saját forrásokkal foglalkozó tanácsadó bizottsággal folytatott konzultációt követően,
mivel:
(1)
A 2006/112/EK tanácsi irányelv (2) 384. cikke értelmében Lettország, a csatlakozás időpontjában általa alkalmazott feltételek mellett, továbbra is mentesítheti az irányelv X. melléklete B. részének 2. és 10. pontjában említett ügyleteket mindaddig, ameddig a 2004. április 30-án a Közösséget alkotó bármely tagállam ezzel azonos mentességet alkalmaz; a fenti ügyleteket figyelembe kell venni a héa-sajátforrások alapjának meghatározásához.
(2)
A Bizottság által a héa-sajátforrásra irányuló ellenőrzések egyszerűsítéséről írt, 2014. február 14-i levélre küldött, 2014. április 30-i válaszában (3) Lettország engedélyt kért a Bizottságtól arra, hogy a 2014-2020 közötti pénzügyi évek tekintetében a 2006/112/EK irányelv X. melléklete B. részének 2) és 10) pontjában említett ügyletek héa-sajátforrás alapjának kiszámításához a köztes alap rögzített százalékait alkalmazhassa. Lettország bizonyította, hogy a százalékos arány az évek során stabil maradt, ezért a Bizottságnak - levelével összhangban - engedélyeznie kell, hogy Lettország rögzített százalékokat alkalmazzon a héa-sajátforrás alapjának kiszámításához.
(3)
Az átláthatóság és a jogbiztonság érdekében helyénvaló korlátozni az engedély alkalmazhatóságának időtartamát.
(4)
Ezért a 2005/817/EK, Euratom bizottsági határozatot (4) ennek megfelelően módosítani kell,
ELFOGADTA EZT A HATÁROZATOT:
1. cikk
A 2005/817/EK, Euratom határozat a következő 1a. és 1b. cikkel egészül ki:
„1a. cikk
E határozat 1. cikkétől eltérve, a héa-sajátforrások alapjának 2014. január 1. és 2020. december 31. közötti kiszámítása céljából Lettországnak engedélyezett a köztes alap 0,04 %-ának alkalmazása a 2006/112/EK tanácsi irányelv (5) X. melléklete B. részének 2. pontjában említett ügyletek (szabad foglalkozások) tekintetében.
1b. cikk
E határozat 1. cikkének (2) bekezdésétől eltérve, a héa-sajátforrások alapjának 2014. január 1. és 2020. december 31. közötti kiszámítása céljából Lettországnak engedélyezett a köztes alap 0,30 %-ának alkalmazása a 2006/112/EK irányelv X. melléklete B. részének 10. pontjában említett ügyletek (személyszállítás) tekintetében.
2. cikk
Ennek a határozatnak a Lett Köztársaság a címzettje.
Kelt Brüsszelben, 2014. november 26-án.

Labels: 2
8
3
9
18
15